Packham vra kollega glo om te lieg | Maroela Media
Rob Packham, die sakeman wat van die moord op sy vrou aangekla word, het glo vir 'n kollega gevra om te lieg oor waar hy hom bevind het op die dag wat sy vrou verdwyn het.
Lodewyk van Rensburg, logistieke bestuurder van Twizza waar Packham as hoofbestuurder gewerk het, het Dinsdag in die Wes-Kaapse hooggeregshof getuig dat Packham hom om 12:33 op 22 Februarie 2018 gebel het.
Volgens Van Rensburg het Packham gevra dat indien iemand bel om te hoor waar hy was, hy [Van Rensburg] moet sê hulle was sedert 8:30 in 'n vergadering. Van Rensburg het ingestem maar onrustig daaroor gevoel en het dit by die menslike hulpbronne-afdeling aangemeld, het hy getuig.
Packham het aan Van Rensburg gesê dat hy na sy vrou, Gill, soek aangesien sy nie die oggend by die Springfield Convent School, waar sy as sekretaresse gewerk het, opgedaag het nie.
Van Rensburg het verder getuig Packham het hom tydens die telefoongesprek "buddy" genoem en dat dit iets is wat hy nog nooit voorheen gedoen het nie. "Hy was uitasem toe hy met my gepraat het, asof hy besig was om rond te loop."
Van Rensburg het getuig Packham het vir hom gesê dat hy die vorige dag in 'n rusie met sy vrou en dogter, Nicola, betrokke was. "Hy het gestres geklink en gesê hy is op soek na Gill. Dit was nie 'n normale, ontspanne gesprek nie."
Nicola Packham (26) het Maandag getuig sy was al 'n paar jaar lank van haar pa se ontrouheid bewus, nog voordat haar ma in Oktober 2017 uitgevind het.
Packham staan tereg op aanklag van moord en regsverydeling ná sy vrou se dood. Hy ontken skuld. Haar liggaam is in die kattebak van haar uitgebrande BMW naby die Dieprivier-treinstasie gevind.
Die staat voer aan Packham het haar met 'n stomp voorwerp oor die kop geslaan en haar motor aan die brand gesteek om enige bewyse te verbloem.